3 กูรูประสานเสียงเชียร์ “ซื้อ” PLANB เดินหน้าขยายกิจการ-ตุนกำไรระยะยาว
โบร์กฯ ประสานเสียงเชียร์ “ซื้อ” PLANB มองผลงานครึ่งปีหลังโดดเด่น หลังทุ่มงบลงทุน"ไบรท์สกาย" ผู้ผลิตสื่อโฆษณาที่ทันสมัยที่สุดในสนามบิน คาดหนุนฐานกำไรยะยาวราคาเป้าหมายพุ่ง 7.60 บาท Upside กว่า 25.62%
22 ส.ค. 2559

โบร์กฯ ประสานเสียงเชียร์ “ซื้อ” PLANB มองผลงานครึ่งปีหลังโดดเด่น หลังทุ่มงบลงทุน “ไบรท์สกาย” ผู้ผลิตสื่อโฆษณาที่ทันสมัยที่สุดในสนามบิน คาดหนุนฐานกำไรยะยาวราคาเป้าหมายพุ่ง 7.60 บาท Upside กว่า 25.62%
 
แม้ว่าบริษัท แพลน บี มีเดีย จำกัด (มหาชน) หรือ PLANB จะผิดหวังเล็กน้อย หลังรายงานผลดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 110.61 ล้านบาท หรือมีกำไรสุทธิ 0.03 บาทต่อหุ้น ลดลง 16% จากช่วงเดียวกันของปีก่อนที่มีกำไรสุทธิ 131.08 ล้านบาท หรือมีกำไรสุทธิ 0.04 บาทต่อหุ้นอย่างไรก็ตามถือว่าออกมาดีกว่าที่นักวิเคราะห์หลายสำนักคาดการณ์
โดยนักวิเคราะห์บล.กสิกรไทย ระบุในบทวิเคราะห์ว่า แม้กำไร 2/59 ของ PLANB จะลดลงเมื่อเทียบช่วงเดียวกันของปีก่อน แต่ฟื้นตัวขึ้น 83% เทียบไตรมาสก่อนหน้ารวมทั้งกำไรข้างต้นดีกว่าที่คาดไว้ที่ 85 ล้านบาท จากรายได้ที่เติบโตกว่าคาด 3%
อย่างไรก็ตามล่าสุดPLANB ได้เข้าซื้อหุ้นร้อยละ 50 ของ บริษัท ไบรท์สกาย มีเดีย จำกัด (“ไบรท์สกาย”) (โดยผ่านบริษัทมาสเตอร์ สแตนดาร์ด ดิสเพลย์ จำกัด ซึ่งเป็นบริษัทย่อย) คิดเป็นมูลค่าการลงทุน 30 ล้านบาท ทั้งนี้ไบรท์สกายเป็นผู้ประกอบธุรกิจสื่อโฆษณาในสนามบินที่มีนวัตกรรมที่ทันสมัย ซึ่งครอบคลุมใน 22 สนามบินที่บริหารโดย บริษัท การท่าอากาศยานแห่งประเทศไทย จำกัด (มหาชน) หรือ AOTและกรมท่าอากาศยาน โดยไบรท์สกายมีสื่อโฆษณาพร้อมให้บริการ ( Media Capacity) มูลค่ากว่า 70 ล้านบาทต่อปีโดยการเข้าลงทุนดังกล่าวจะช่วยหนุนความแข็งแกร่งให้แก่บริษัทมากขึ้น
แนะนำ“ซื้อ” ราคาเป้าหมาย 6.50 บาท หลังบริษัทประกาศเข้าลงทุน 50% ใน Bright Sky Media  โดยการถือหุ้นในจำนวนดังกล่าวคาดว่าทำให้มีส่วนแบ่งกำไรเข้ามา 1.2 ล้านบาท/ปี นอกจากนี้เป็นการเชื่อมโยงสื่อต่างๆเข้ากันเป็นโครงข่ายและเพิ่มพรีเมี่ยมให้กับธุรกิจได้ในระยะกลาง-ยาว
 
ขณะเดียวกัน นักวิเคราะห์บล.เอเซียพลัส ระบุในบทวิเคราะห์(18 ส.ค.) แนะนำ “ซื้อ” ราคาเป้าหมาย 7.60 บาท หลังแพลนบีได้เข้าซื้อหุ้นร้อยละ 50 ของ บริษัท ไบรท์สกาย มีเดีย จากัด (“ไบรท์สกาย”) ในการเข้าควบรวมครั้งนี้นับเป็นการควบรวมกิจการผู้ให้บริการสื่อโฆษณาในสนามบินครั้งนี้ถือเป็นครั้งที่ 4 ของแพลนบี หลังการควบควมแล้วเสร็จในครั้งนี้จะเพิ่มความสามารถในการบริการสื่อโฆษณาในสนามบินพร้อมขายถึง 200 ล้านบาท ในปี 60
อย่างไรก็ตาม การลงทุนในช่วงแรกคาดจะอยู่ที่ราว 50%คือ 100 ล้านบาท จึงคาดสื่อสนามบินจะช่วยเพิ่มฐานกำไรของในปีนี้เพียงง3-4.5 ล้านบาทขณะที่ปี 60 จะสามารถขายได้ที่ 200 ล้านบาท โดยประมาณความสามารถในการขายแบบอนุรักษ์นิยม ซึ่งจะขายได้อยู่ที่ประมาณ 50% ของสื่อที่มี โดยสื่อดังกล่าวจะช่วยเพิ่มฐานกำไรให้แพลนบีราว 15 ล้านบาท
นอกจากบริษัทมีรายได้จากการบริหารสิทธิ์ในการบริหารอย่างเป็นทางการของสมาคมฯ และบริษัท พรีเมียร์สลีก ไทยแลนด์ (PLT)ระยะเวลา 4 ปี โดยคาดรายได้จากบริหารสิทธิ์ให้ 2 หน่วยงานจะอยู่ที่ 20% ของรายได้ที่สร้างให้ทั้ง 2 หน่วยงานรวมกันราว 600 ล้านบาท และเมื่อหักภาษี จะช่วยเพิ่มฐานกำไรในปี 60 ไม่ตำกว่า 100 ล้านบาท
 
นอกจากนี้ นักวิเคราะห์ บล.บัวหลวงระบุในบทวิเคราะห์โดยแนะนำ “ซื้อ” ราคาเป้าหมาย 7.00 บาท หลังมองกำไรไตรมาส 2/59 ดีกว่าคาด รวมถึงแนวโน้มกำไรสุทธิไตรมาส 3/59กลับมาโตแข็งแกร่ง จากพอร์ตฟอลิโอสื่อที่เพิ่มขึ้นอัตราการเช่าใช้สื่อโฆษณาเดิมที่สูงขึ้นจากการฟื้นตัวของเม็ดเงินโฆษณา
นอกจากนี้ยังมีส่วนแบ่งรายได้จากการเปิดตัวโครงการและการเข้าซื้อกิจการในปี 58 ส่วนแบ่งรายได้จาก HELLO ที่เพิ่มขึ้น, และส่วนแบ่งรายได้จากการเป็นตัวแทนบริหารสิทธิประโยชน์ของสมาคมฟุตบอลแห่งประเทศไทย และ บริษัท พรีเมียร์ลีก (ไทยแลนด์) จำกัด นอกจากนี้มองว่าในอนาคตบริษัทจะมีการซื้อกิจการเพิ่มเติม ซึ่งจะเป็นปัจจัยหนุนให้กำไรมากกว่าคาด
 
เป็นที่น่าจับตาว่าราคาหุ้น PLANB จะยังสามารถปรับตัวขึ้นได้อย่างต่อเนื่อง แม้ว่าไตรมาส 2/59กำไรจะลดลงจากช่วงเดียวกันของปีก่อน แต่ก็ออกมาดีกว่าที่คาดขณะเดียวกันช่วงครึ่งปีหลังที่เหลือยังคงมีแนวโน้มสดใส ด้านราคาหุ้นยังมี Upside 25.62% จากราคาเป้าหมาย 7.60 บาท
โดยล่าสุดราคาหุ้น PLANB  ปิดตลาดวันศุกร์ที่ผ่านมา (19 ส.ค.) ราคาอยู่ที่ 6.05 บาท บวก 0.05 บาท หรือ 0.83% ด้วยมูลค่าซื้อขาย 36.40 ล้านบาท